**Filozofski fakultet**

**Prof. dr Goran Barović, dekan**

Podgorica, 27.01.2020.

Poštovani gospodine Barović,

Centar za građansko obrazovanje (CGO) je, kroz program **”*Tranzicionom pravdom do multikulturalizma*”**, koji je podržan od strane **Ministarstva za ljudska i manjinska prava,** raspisao konkurs **za** **II generaciju Putujuće škole tranzicione pravde.** Škola je namijenjena studentima i mladim istraživačima, od 19 do 35 godina, koji u svom radu žele nešto više saznati o konceptu tranzicione pravde, kulturi sjećanja, o ratovima 90ih, ratnim zločinima i stradanjima na prostoru bivše SFRJ, ali i kasnije aktivno doprinositi procesu suočavanja s prošlošću, kao jednom od temelja demokratizacije i evropeizacije crnogorskog društva.

Tromjesečni program *Putujuće škole tranzicione pravde* čine **četiri modula sa ukupno 12 sesija**. Sesije u okviru **prvog i drugog modula se, po pravilu, održavaju jednom nedjeljno u Podgorici**, dok je **treći modul posvećen posjetama mjestima stradanja na sjeveru i jugu Crne Gore**, a **četvrti uključuje sastanke sa predstavnicima nadležnih državnih institucija i učešće na nacionalnoj konferenciji o tranzicionoj pravdi.** Predavači su akademski stručnjaci i praktičari iz oblasti ljudskih prava, humanitarnog prava, međunarodnih odnosa i evropskih integracija, a koji dolaze iz akademske zajednice, nevladinog sektora, međunarodnih organizacija, državnih institucija, medija, itd. Predviđeno je da učesnici/e u grupama rade na izradi tematskih eseja, a **svi koji uspješno završe program dobijaju diplome**.

*Putujuća škola tranzicione pravde* je besplatan program za sve odabrane učesnike/ce, a troškove putovanja, osvježenja, organizacije nastave i drugih vezanih aktivnosti pokriva CGO.

Detaljan tekst konkursa sa instrukcijama za prijavu nalazi se na linku: [http://cgo-cce.org/category/konkursi/#.Xi4i6VNKigQ](http://cgo-cce.org/category/konkursi/%22%20%5Cl%20%22.Xi4i6VNKigQ) a rok za prijavu je do **31. januara 2020.**

U nadi da ćete prepoznati ovaj program kao važnu vannastavnu mogućnost i za vaše studente, naša je molba da ga preporučite objavom na sajtu Fakulteta, socijalnim mrežama Fakulteta ili kroz mailing liste studenata. Stojim vam na raspolaganju za više informacija.

S poštovanjem,

Miloš Vukanović, savjetnik u CGO-u i koordinator programa*Tranzicionom pravdom do multikulturalizma*